四月九日幽谷見緋桃盛開
作者：歐陽修
朝代：宋

paragraphs: 經年種花滿幽谷，花開不暇把一巵。
人生此事尚難必，況欲功名書鼎彝。
深紅淺紫看雖好，顔色不柰東風吹。
緋桃一樹獨後發，意若待我留芳菲。
清香嫩蕊含不吐，日日怪我來何遲。
無情草木不解語，向我有意偏依依。
羣芳落盡始爛漫，榮枯不與眾豔隨。
念花意厚何以報，唯有醉倒花東西。
盛開比落猶數日，清罇尚可三四携。